સ્વામીજી નાના બાળક જેવું હસી પડ્યા. ‘જિંદગીમાં ક્યારેય જુઠ્ઠું બોલ્યો નથી, ખોટો દિલાસો આપવાની આદત નથી. જે ધૂંધળાં દૃશ્યો દેખાયાં એ કહી દીધું. મારા જ્ઞાનની આ મર્યાદા છે. જે દેખાય એ બોલી નાખ્યા વગર મનમાં ધરબી રાખું તો સાધુત્વ લાજે.' જાણો માફી માગતા હોય એ રીતે એમણે હરિવલ્લભદાસ સામે જોયું. ‘આપને ગભરાવવાનો મારો આશય નથી. લેભાગુની જેમ અષ્ટમપષ્ટમ ઉપાય બતાવીને તમને ખંખેરવાનો ખેલ મને નથી આવડતો. ડૉક્ટર સાહેબના આગ્રહને માન આપીને અહીં આવ્યો. આપના ઘરનું એક ગ્લાસ પાણી, એનાથી વિશેષ કંઇ ના ખપે.’